**GUVERNUL ROMÂNIEI**

****

**Hotărâre**

**pentru modificarea Hotărârii Guvernului nr. 899/2003 privind omologarea de tip a tahografelor, a senzorilor de mișcare, a modelelor de foaie de înregistrare sau de card de tahograf, precum și autorizarea operatorilor economici care desfășoară activități de instalare, reparare sau inspecție a tahografelor utilizate în transporturile rutiere ori a limitatoarelor de viteză**

În temeiul art. 108 din Constituţia României, republicată, Guvernul României adoptă prezenta hotărâre.

Art. I. – Hotărârea Guvernului nr. 899/2003 privind omologarea de tip a tahografelor, a senzorilor de mișcare, a modelelor de foaie de înregistrare sau de card de tahograf, precum și autorizarea operatorilor economici care desfășoară activități de instalare, reparare sau inspecție a tahografelor utilizate în transporturile rutiere ori a limitatoarelor de viteză, publicată în Monitorul Oficial al României, Partea I, nr. 588 din 19 august 2003, cu modificările și completările ulterioare, se modifică după cum urmează:

**1. La articolul 4, alineatele (2), (3), (8) și (9) se modifică și vor avea următorul cuprins:**

„(2) Activitatea de inspecție a tahografelor se efectuează de către operatori economici autorizați de către RAR, în conformitate cu reglementările tehnice prevăzute la alin. (1).

(3) Eliberarea de către RAR a autorizației tehnice pentru operatorii economici prevăzuți la alin. (1) și (2) este condiționată de asigurarea cerințelor de obiectivitate și neutralitate din reglementările tehnice prevăzute la alin. (1), iar în cazul operatorilor economici prevăzuți la alin. (1) și de existența unei abilitări din partea producătorului tahografelor ori a unui reprezentant al acestuia în conformitate cu reglementările tehnice prevăzute la alin. (1).

(8) Operatorii economici autorizați trebuie să țină evidența operațiunilor efectuate asupra tahografelor, a datelor stabilite în reglementările tehnice prevăzute la alin. (1) și a declarațiilor de conformitate eliberate.

(9) Operatorii economici autorizați trebuie să notifice RAR datele electronice de securitate utilizate, precum și informațiile necesare privind datele electronice de securitate utilizate, prevăzute la art. 22 alin. (3) din Regulamentul (UE) nr. 165/2014.”

**2. Articolul 5 se modifică și va avea următorul cuprins:**

„Art. 5. – (1) Fiecare tahograf individual nou se certifică în ceea ce privește funcționarea corectă și exactitatea indicațiilor și înregistrărilor de către producător, reprezentantul acestuia sau de către operatorii economici autorizați pentru activitatea de instalare a tahografelor, în conformitate cu reglementările tehnice prevăzute la art. 4 alin. (1).

(2) Fiecare tahograf individual, reparat sau reintegrat, se certifică în ceea ce privește funcționarea corectă și exactitatea indicațiilor și înregistrărilor de către producător sau de către un reprezentant al acestuia, în conformitate cu reglementările tehnice prevăzute la art. 4 alin. (1).

(3) Certificarea tahografelor se finalizează prin emiterea unei declarații de conformitate, al cărei model este prevăzut în reglementările tehnice prevăzute la art. 4 alin. (1).

(4) Operatorii economici care efectuează activități de certificare a tahografelor trebuie să asigure posibilitatea conectării informatice la sistemul național gestionat de RAR.”

**3. Articolul 6 se modifică și va avea următorul cuprins:**

„Art. 6. – (1) În vederea aplicării corespunzătoare a prevederilor art. 24 alin. (2) lit. (a) din Regulamentul (UE) nr. 165/2014, personalul operatorilor economici autorizați care efectuează inspecția tahografelor trebuie să fie atestat de către RAR pentru fiecare generație și versiune de tahograf în ceea ce privește competența profesională, în conformitate cu reglementările tehnice prevăzute la art. 4 alin. (1).

(2) Pentru obținerea atestării, solicitanții trebuie să îndeplinească condițiile necesare și să urmeze în prealabil un program de instruire organizat, după caz, de un producător de tahografe sau de un producător de dispozitive de inspecție a tahografelor ori de un reprezentant al acestora, agreați de RAR, în conformitate cu reglementările tehnice prevăzute la art. 4 alin. (1).

(3) Programul de instruire prevăzut la alin. (2) este organizat doar în cadrul locațiilor operatorilor economici agreați de RAR.

(4) Extinderea atestării în cadrul aceleiași generații și versiuni de tahograf se realizează pe baza participării la un nou program de instruire, fără efectuarea unei examinări suplimentare de către RAR.

(5) Atestarea prevăzută la alin. (1) are o valabilitate de 3 ani.

(6) Reatestarea personalul operatorilor economici autorizați care efectuează inspecția tahografelor nu este condiționată de participarea la un nou program de instruire.

(7) Începând cu 1 ianuarie 2025 în cazul tahografelor mecanice și al celor analogice, și, începând cu 1 ianuarie 2030 în cazul tahografelor digitale, reatestarea se acordă fără necesitatea susținerii examinării de către RAR.

(8) Operatorii economici agreați pentru organizarea programelor de instruire trebuie să asigure posibilitatea conectării informatice la sistemul național gestionat de RAR.”

**4. La articolul 10, alineatele (2) și (3) se modifică și vor avea următorul cuprins:**

„(2) Activitatea de inspecție a limitatoarelor de viteză se efectuează de către operatori economici autorizați de către RAR, în conformitate cu reglementările tehnice prevăzute la art. 4 alin. (1).

(3) Eliberarea de către RAR a autorizației tehnice pentru operatorii economici prevăzuți la alin. (1) și (2) este condiționată de asigurarea cerințelor de obiectivitate și neutralitate prevăzute în reglementările tehnice prevăzute la art. 4 alin. (1), iar în cazul operatorii economici prevăzuți la alin. (1) și de existența unei abilitări din partea producătorului limitatoarelor de viteză ori a unui reprezentant al acestuia în conformitate cu reglementările tehnice prevăzute la alin. (1).”

**5. Articolul 12 se modifică și va avea următorul cuprins:**

„Art. 12 - (1) Constituie contravenții următoarele fapte săvârșite de către operatori economici, dacă acestea nu au fost săvârșite în astfel de condiții încât să constituie infracțiuni potrivit legii penale:

a) efectuarea de activități de instalare, reparare sau inspecție a tahografelor ori a limitatoarelor de viteză de către operatori economici având autorizația tehnică suspendată sau de către operatori economici neautorizați ori fără menținerea condițiilor inițiale de autorizare;

b) efectuarea activităților de inspecție a tahografelor ori a limitatoarelor de viteză de către personal având atestatul suspendat ori de către personal neatestat;

c) efectuarea de activități de instalare și/sau reparare a tahografelor ori a limitatoarelor de viteză de către personal neinstruit;

d) utilizarea cardului de atelier în alt scop decât cel precizat in reglementările tehnice prevăzute la art. 4 alin. (1);

e) nerespectarea prevederilor art. 5 privind certificarea tahografelor noi, reparate sau integrate în ceea ce privește funcționarea corectă și exactitatea indicațiilor și înregistrărilor ori înregistrarea în sistemul național de supraveghere informatică de date incomplete, eronate sau fictive cu privire la certificarea tahografelor;

f) neaducerea la îndeplinire a măsurilor dispuse de către personalul RAR în rapoartele de supraveghere;

g) împiedicarea sub orice formă a personalului RAR de a exercita atribuțiile de serviciu;

h) nerespectarea obligațiilor de notificare prevăzute la art. 4 alin. (9);

i) efectuarea de programe de instruire în locații neautorizate;

j) nerespectarea cerințelor aplicabile pentru operatorii economici agreați;

k) nerespectarea prevederilor art. 4 alin (8).

(2) Constituie contravenții următoarele fapte săvârșite de către personalul atestat pentru inspecția tahografelor sau a limitatoarelor de viteză, dacă acestea nu au fost săvârșite în astfel de condiții încât să constituie infracțiuni potrivit legii penale:

a) atestarea efectuării inspecțiilor tahografelor și/sau ale limitatoarelor de viteză instalate pe un vehicul, fără prezentarea acestuia în locația autorizată;

b) divulgarea codului de securitate al cardului de atelier sau a parolei de acces în sistemul informatic de înregistrare ori utilizarea cardului de atelier de către altă persoană;

c) aplicarea de sigilii a căror marcă aparține unui alt operator economic sau de sigilii a căror marcă nu a fost acordată de către RAR în conformitate cu reglementările tehnice prevăzute la art. 4 alin. (1);

d) nerespectarea reglementărilor tehnice prevăzute la art. 4 alin. (1), în ceea ce privește metodologia de efectuare a inspecției tahografelor și sau a limitatoarelor de viteză, constatată cu ocazia controlului efectuat de RAR în conformitate cu prevederile art. 4 alin. (6) sau ale art. 10 alin. (6);

e) nerespectarea specificațiilor tehnice ale producătorilor de tahografe în ceea ce privește efectuarea instalării sau a reparațiilor tahografelor și sau a limitatoarelor de viteză,

f) efectuarea activităților de inspecție, respectiv de instalare și/sau reparare a tahografelor ori a limitatoarelor de viteză pentru care nu deține certificat de atestare, respectiv instruire adecvată.”

**6. Articolul 13 se modifică și va avea următorul cuprins:**

„Art. 13. – (1) Contravențiile prevăzute la art. 12 se sancționează după cum urmează:

a) cu amendă de la 10.000 lei la 20.000 lei pentru faptele prevăzute la alin. (1) lit. a), b), c), f), g) și alin. (2) lit. a) și f);

b) cu amendă de la 7.000 lei la 10.000 lei pentru faptele prevăzute la alin. (1) lit. d), e), h) și alin. (2) lit. c) și d);

c) cu amendă de la 5.000 lei la 8.000 lei pentru faptele prevăzute la alin. (1) lit. i), j) și k) și alin (2) lit. b) și e).

(2) Contravențiile prevăzute la art. 12, precum și sancțiunile prevăzute la alin. (1) se constată și se aplică de către personalul RAR împuternicit în acest scop de către Ministerul Transporturilor și Infrastructurii.

(3) În cazul comiterii faptelor prevăzute la art. 12, pe lângă amenzile contravenționale prevăzute la art. 13, personalul RAR împuternicit în acest scop de către Ministerul Transporturilor și Infrastructurii poate dispune, în raport cu gravitatea faptelor, suspendarea sau anularea autorizației tehnice a operatorilor economici, suspendarea sau anularea certificatului de atestare a personalului implicat în activitatea de inspecție a tahografelor ori anularea inspecției tahografelor și/sau a limitatoarelor de viteză, în conformitate cu reglementările tehnice prevăzute la art. 4 alin. (1).”

**7. Articolul 14 se modifică și va avea următorul cuprins:**

„Art. 14. - Constituie infracțiune instalarea de softuri neautorizate sau dispozitive destinate manipulării tahografului digital sau inteligent ori atestarea efectuării inspecțiilor tahografelor având montate dispozitive destinate manipulării sau având instalate softuri neautorizate în tahograful digital sau inteligent.”

Art. II. – În termen de 3 luni de la data publicării prezentei hotărâri, Ministerul Transporturilor și Infrastructurii modifică și completează Reglementările privind condiţiile de instalare, reparare sau inspecţie a tahografelor utilizate în transporturile rutiere ori a limitatoarelor de viteză care echipează autovehiculele, precum și autorizarea operatorilor economici care desfăşoară astfel de activităţi – RNTR 8, aprobate prin Ordinul ministrului transporturilor nr. 181/2008, publicat în Monitorul Oficial al României, Partea I, nr. 147 din 27 februarie 2008, cu modificările și completările ulterioare.

**Art. III.** – Prezenta hotărâre intră în vigoare la 3 luni de la data publicării, cu excepția art. II care intră în vigoare la data publicării.

**PRIM-MINISTRU**

**ION-MARCEL CIOLACU**